Morten Homann (SF), 2003-01-14:
Når SF er modstander af regeringens skattestop, er det ikke, fordi vi har et ønske om, at folk i Danmark skal betale mere i skat.
Nej, modstanden mod regeringens skattestop handler om tre ting.
For det første har skattestoppet ikke meget med stop at gøre.
Samtidig har de mange mennesker, der er afhængige af kollektiv transport, som gerne vil tage en voksenuddannelse til glæde for sig selv og for samfundet, som har brug for børnepasning osv., oplevet, at deres samlede skat og brugerbetaling er steget, så deres økonomi er blevet ringere.
For det andet skyldes SF's modstand mod regeringens skattestop, at de skattelettelser, det giver til de velstillede, bliver taget fra de dårligst stillede.
For det tredje gør regeringens skattestop det umuligt at gennemføre den skattereform, som der efter SF's opfattelse er hårdt brug for.
Først og fremmest er det vigtigt at være opmærksom på, at skattesystemet ikke bare handler om at kradse penge ind til at betale for de fælles opgaver.
Skattesystemet handler mindst lige så meget om at skabe retfærdighed og sørge for, at alle får frihed til at indrette deres liv, som de gerne vil.
Skattesystemet er et af de vigtigste redskaber til at sikre, at vi har et samfund, hvor få har for meget og færre for lidt.
Derfor skal det være et grundprincip, at de, der har de højeste indkomster, også bidrager mest til fællesskabet, mens folk med små indtægter slipper billigere i skat.
Her er der virkelig brug for en skattereform.
Alt for mange mennesker med små indkomster - det være sig kassedamen, skolelæreren, sygeplejersken, den arbejdsløse, førtidspensionisten osv. - betaler en ganske stor del af deres indkomst i skat, en alt for stor del. Derfor vil SF arbejde målrettet på at skabe socialt retfærdige skattelettelser, skattelettelser til folk med små og mellemstore indkomster, uanset om de kommer fra lønarbejde eller overførsler.
En sådan skattereform vil også skabe større retfærdighed
mellem generationerne.
I dag tilfalder de største indtægter, de store ejendomsværdier og langt størstedelen af formuen de ældre generationer, og med regeringens skattestop bliver de beskattet langt mindre, end rimeligt er.
Det gælder selvfølgelig ikke alle, men det overordnede billede er meget klart.
Et mere socialt retfærdigt skattesystem, som flytter penge fra rig til fattig
vil også flytte penge fra gammel til ung.
Det vil SF meget gerne medvirke til, for mens regeringen sammen med Dansk Folkeparti har haft travlt med at forgylde de ældre og de velstillede, er SF's ambitioner de stik modsatte: Vi vil satse på de unge og fremtiden.
Et mere retfærdigt skattesystem skal også indtænke det perspektiv, at vores naturgrundlag også skal være tilgængeligt for de kommende generationer.
Derfor er det også vigtigt at tænke reduktion af ressourceforbrug og miljøbelastning ind i skattesystemet, og derfor er det nødvendigt, at det netop er SF's miks, som sætter sit præg på den kommende skattereform, for et grønt skattesystem uden markante skattelettelser i bunden kan altså risikere at ramme socialt skævt, men med SF's opskrift kan vi lave et skattesystem, der både gavner miljøet og økonomien for folk med lave og mellemstore indkomster. SF ønsker at give markante skattelettelser i bunden af indkomstskalaen, men vi kan lige så godt sige ligeud, at der ikke kan blive skattelettelser til alle.
Der skal træffes nogle valg, og dér ryster SF ikke på hånden
: Folk med store indkomster, formuer og ejendomme skal bære den største del af de fælles byrder.
Det er kun rimeligt og retfærdigt.
Samtidig er der steder i det danske samfund, hvor der slet ikke bliver betalt skat af selv store indkomster.
F.eks. er det helt håbløst, at mens vi forlanger af lønmodtagerne og den lille erhvervsdrivende, at de pænt skal betale deres skat, er der hundredvis af multinationale selskaber, der har fået et permanent frikort til det danske skattesystem.
Samtidig er det også vanvittigt, at beskatningen af de mange milliarder, der hvert år omsættes for på grund af vores fælles undergrund, halter så langt bagefter virkeligheden.
Alt tyder på, at det danske velfærdssamfund hvert år snydes for milliarder fra Nordsøen.
Skattesystemet har altså en vigtig rolle at spille for at skabe større social retfærdighed, men der er også en anden opgave: Skattesystemet skal gøres så robust, at det fremover kan være med til at finansiere velfærdssamfundet.
Det gælder både internt i Danmark og i forhold til de internationale udfordringer.
Derfor et det vigtigt, at skattesystemet bliver gjort så enkelt og gennemskueligt som muligt, og at vi får ryddet op i den lange række huller, som især den nuværende regering har fået skabt.
Skat skal være enkelt og gennemskueligt og skal vigtigst af alt være ens for alle, uanset om man selv regner den ud på kuglerammen derhjemme eller man hyrer skatterevisorer.
Samtidig er det vigtigt, at skattesystemet omlægges, så indkomster generelt beskattes mindre til fordel for beskatning af forbrug og ejendom.
Endelig er det også vigtigt for SF at tænke den internationale dimension ind i skattesystemet.
Vi skal have fælles EU-regler, som sætter et minimum for selskabsskatten, vi skal indføre globale systemer, som f.eks. Tobinskatten, der lægger en dæmper på de rå markedskræfters hærgen, og vi skal indføre en fælles international kamp mod skattely, mod urimelig bankhemmelighed og for en retfærdig beskatning af multinationale selskaber.
Vi har siden regeringsskiftet været vidne til rendyrket borgerlig politik, hvor de rigeste får milliarder, mens folk med små eller mellemstore indkomster pænt må betale ved kasse 1, og mens regeringen sidder klistret fast i sit eget skattestop, må vi andre og de hundredtusinder af lavtlønnede, der trænger til skattelettelser, stadig vente på regeringens udspil til, hvordan man kan sætte skatten ned.
SF er parat til en skattereform nu, der sætter skatten ned for lav- og mellemindkomsterne, og som sikrer en ordentlig finansiering af fremtidens velfærd, og derfor vil jeg på vegne af SF fremsætte følgende: Forslag til vedtagelse »Folketinget pålægger regeringen at fremlægge forslag til en kommende skattereform, der sikrer - en mere socialt retfærdig fordeling mellem de forskellige indkomstgrupper, - markant lavere skat for lav- og mellemindkomsterne, - et mere gennemskueligt skattesystem, - en effektiv og retfærdig beskatning af samfundsskabte værdier og arbejdsfri indtægter samt af indtægter fra Nordsøolien og fra de multinationale selskaber, - at skattesystemet understøtter en bæredygtig miljøpolitik, - et solidt grundlag for velfærdssamfundets finansiering, og - et skattesystem, der er robust over for de internationale udfordringer. Forslag herom skal fremlægges i Folketinget, så de kan vedtages inden udgangen af indeværende samling og kan påbegyndes med virkning fra 1. januar 2004.«